**ПРОГРАМ ЗАШТИТЕ УЧЕНИКА ОД НАСИЉА, ЗЛОСТАВЉАЊА И ЗАНЕМАРИВАЊА**

**шк. 2017/2018. година**

**Анализа стања безбедности**

Анализа реализације Програма заштите ученика од насиља и Акционог плана за шк. 2016/2017. годину показала је да се у школи прате и анализирају сви случајеви насилног понашања и примењују мере интервенције и заштите у складу са Посебним протоколом у установи у одговору на насиље. Превенција насиља кроз различите садржаје и активности али и правовремено реаговање на сваку ситуацију или сумњу о насиљу дали су важан допринос напорима свих запослених да наша школа буде безбедна средина за све ученике.

Функционисање унутрашње заштитне мреже, видљивост предузетих превентивних активности као и начин праћења и извештавања су на вишем нивоу у односу на претходни период.

Током наставне године одељењске старешине, сви предметни наставници и Педагошко-психолошка служба пратили су и усмеравали формирање одељењских заједница I разреда као и развој одељењских заједница II, III и IV разреда. Акционим планом за заштиту ученика од насиља реализовани су садржаји који су имали за циљ да код ученика развијају осетљивост за препознавање различитих облика насилног понашања, подижу свест да се на насиље обавезно реагује, развијају разумевање, уважавање и прихватање у међусобним односима, промовишу сарадњу, подршку, саосећње и узајамну помоћ.

На крају наставне године, у јуну, одељењске старешине су заједно са ученицима процениле ниво остварености жељених промена у ставовима и понашању ученика.

Резултати анкете показују да су предузете активности у превенцији насиља довеле до жељених промена у ставовима и понашању ученика. Ученици имају јасно изражен став да на насиље треба обавезно да се реагује (93%), знају коме могу да се обрате и пријаве насиље (86%), препознају различите облике насиља (физичко насиље – 93%; дигитално насиље – 86%; сексуално насиље – 82%; психичко и социјално насиље – 68%). Проценат одељења која су сигурна да могу да препознају психичко и социјално насиље нижи је због процене ученика II разреда (психичко насиље – 33%; социјално насиље – 44%). У свим разредима ученици процењују да су им потребне додатне инструкције како да реагују у ситуацијама када су сведоци насиља (само 18% ученика каже да уме да реагује када су сведоци насилног понашања, а чак 75% каже да је делимично тако).

Ученици и одељењске старешине сматрају да ученици показују уважавање и прихватање у међусобним односима (71% одељења), а да би сарадња, подржавање и узајамна помоћ могле да буду на вишем нивоу (61% одељења каже тако је сарађујемо и подржавамо се, 36% сматра да је то делимично тако а 3% одељења каже да није тако).

Резултати самовредновања (област ЕТОС, стандард- Школа је безбедна средина за све), су добри јер је безбедност школе оцењена највишом оценом 4. Стантарди- У школи је развијена сарадња на свим нивоима и Резултати ученика и наставника се подржавају и промовишу - такође су оцењени највишом оценом 4. Резултати самовредновања су показали да су кључне снаге:

1. У школи се прате и анализирају сви случајеви насилног понашања.
2. Мере које се примењују су у складу са Протоколом о заштити деце/ученика од насиља, злостављања и занемаривања у образовно-васпитним установама.
3. Развијене су активности за решавање проблема насиља
4. Развијена је мрежа за превенцију и сузбијање насиља
5. На видним местима су истакнути материјали који промовишу заштиту од насиља
6. На видним местима су истакнута обавештења за ученике, наставнике и родитеље.

Област коју треба побољшати: Недовољна заинтересованост ученика за упознавање школских активности које изражавају негативан став према насиљу.

Предлог активностиза унапређење кључних снага и превазилажење слабости**:**

1. Шире информисање родитеља, ученика и наставника о активностима којима је јасно изражен негативан став према насиљу: рекламама, плакатима, радоницама и упадљивија промоција активности Тима за заштиту ученика од насиља
2. Веће ангажовање наставника у планираним активностима Тима за заштиту ученика од насиља
3. Већа медијска пропраћеност и пропаганда

Носиоци активности: Наставници, Стручна већа, Тим за заштиту ученика од насиља, ученици, родитељи, медији...

Oве школске године (у периоду од 1.09.2016 до 20.06.2017 године) пријављено је 12 случајева насиља. Први ниво насиља (8) - психичко насиље, 2 пријаве; физичко насиље, 4 пријаве; социјално насиље, 2 пријаве. Други ниво насиља (3) - физичко насиље 1 пријава; електронско насиље 2 пријаве. Трећи ниво насиља (1) – физичко насиље 1 пријава.

Наведени подаци указују да учесталост и интезитет насилних ситуација нису велики имајући у виду број ученика у школи. Највећи број инцидентних ситуација десио се у периоду од септембра до децембра 2016. године. Ученици су најшечће испољавали први ниво насиља. Трећи ниво физичког насиља испољен је у III разреду. Иако је овo била једна инцидентна ситуација на самом почетку школске године, она је по времену и месту дешавања, предисторији односа (са којојом нико у школи није био упознат) и сложености проблема захтевала интервентни и превентивни рад као и праћење током читаве наставне године, али и појачан превентивни рад и будност свих у школи, посебно одељењских старешина у циљу препознавања и спречавања могућих инцидента између ученика.

Квалитет и врста сарадње са родитељима ученика треба да се подигне на виши ниво њиховим значајнијим укључивањем у превентивне садржаје који ће се ове школске године организиовати у школи. Родитељи су заинтересовани за сарадњу када су конкретно њихова деца у ситуацији која захтева и њихово ангажовање, а и тада, осим ако нису родитељи ученика који је трпео насиље, сматрају да превише инсистирамо, да се предуго бавимо последицама насталог проблема. Ученици такође показују отпорисматрају да ихпритискамо различитим индивидуалним или програмима заштите за одељење.

Стручно усавршавање професора ради развијања осетљивости за препознавање и реаговање на насиље и даље је приоритет, јер директно утиче на успешност превентивног и интервентног деловања у заштити ученика од насиља, Предлог обука је урађен, а могућност реализације зависиће, као и прошле школске године, од обука које нам буду понуђене и финансијских могућности школе.

**Циљ и задаци**

У складу са Општим циљем Посебног протокола у установи у одговору на насиље - Унапређивање квалитета живота ученика применом мера превенције за стварање безбедне средине за живот и рад ученика, применом мера интервенције у ситуацијама када се јавља насиље, злостављање и занемаривање у установама, специфични циљеви у превенцији су:

1. Укључивање свих интересних група у доношење и развијање програма превенције. Да сви запослени у школи, ученици и родитељи развијају и подигну на виши ниво осетљивост, на различите врсте насилног понашања, а посебно на психичко, социјално и дигитално насиље, које због суптилности често остане непримећено, а за жртве насиља је болно искуство.
2. Стварање и неговање климе прихватања, толеранције и уважавања. Циљ је да садржаји превентивних активности обезбеде развијање и неговање позитивне атмосфере, бољу међусобну сарадњу и разумевање свих актера укључених у образовно-васпитни рад, професора, ученика и њихових родитеља.
3. Подизање нивоа свести и повећање осетљивости свих укључених у живот и рад установе за препознавање насиља злостављања и занемаривања.
4. Дефинисање процедура и поступака за заштиту од насиља и реаговања у ситуацијама насиља.
5. Унапређивање компетенција наставног и ваннаставног особља, ученика, родитеља, старатеља и локалне заједнице за уочавање и решавање проблема насиља, злостављања и занемаривања.
6. Пројекат „Превенција трговине децом и младима у образовању“ који реализује Министарство просвете, науке и технолошког развоја у сарадњи са Министарством за рад, борачка и социјална питања, Центром за заштиту жртава трговине људима и хуманитарном организацијом УНИТАС, ће бити реализован и ове школске године. Пројекат има за циљ да се просветни радници обуче да препознају децу жртве трговине људима и о томе обавесте надлежне институције како би им помогли.

Специфични циљеви у интервенцији су:

1. Спровођење поступака и процедура реаговања у ситуацијама насиља.
2. Успостављање система ефикасне заштите деце у случајевима насиља.
3. Стално праћење и евидентирање врста и учесталости насиља и процењивање ефикасности програма заштите.
4. Ублажавање и отклањање последица насиља и реинтеграција детета-ученика у заједницу вршњака и живот установе.
5. Саветодавни рад са децом-ученицима који трпе насиље, који врше насиље и који су посматрачи насиља

Полазећи од анализе стања безбедности у школи и анализе реализације Акционог плана за заштиту ученика од насиља у шк. 2016/2017. години, а у складу са Школским развојним планом, ове школске године циљеви су:

* да сви запослени у школи, ученици и родитељи развијају и подигну на виши ниво осетљивост, препознавање и правовремено реаговање на све врсте и облике насилног понашања
* да ученици стекну вештине у препознавању, разликовању и реаговању на психичко и социјално насиље
* да ученици науче како да реагују када су сведоци насиља али и жртве насиља
* да на нивоу одељењских заједница развијају бољу сарадњу и узајамно се помажу у различитим ситуацијама, јер је подршка вршњака неопходан услов осећања припадања групи сваког ученика у одељењу
* да садржаји превентивних активности помогну неговању добрих односа и развијању разумевања између професора, ученика и њихових родитеља.

Задаци (мере и активности) који ће у складу са постављеним циљем допринети стварању безбедног окружење за ученике су:

* унапређење сарадње одељењских старешина са Тимом за заштиту ученика од насиља у примени Посебног протокола за заштиту ученика.
* на часовима одељењског старешине реализација тема у циљу превенције насиља према специфичним потребама сваког одељења (ученици су у анкети која је спроведена на крају прошле наставне године навели садржаје за које су заинтересовани).
* организовање и реализација радионица на нивоу свих одељењских заједница са темама које афирмишу помоћ, подршку, сарадњу, конструктивно решавање сукоба и развијају социјалне вештине и асертивно понашање.
* укључивање родитеља и њихово учествовање у реализацији садржаја превентивних активности и остале садржаје ваннаставних активности које организује школа.
* јасно одређене обавезе и одговорности свих запослених у школи у области заштите ученика од насиља – побољшање квалитета рада унутрашње заштитне мреже.
* унапређење начини информисања - видљивост свих активности које имају за циљ заштиту ученика од насиља; информисаност и доступност ученицима и родитељима свих одговорних у области заштите ученика од насиља (преко сајта школе, facebook странице, паноа на видљивим местима у школи – холови, учионице).

**Превентивне активности**

У оквиру превентивних активности планирани су следећи садржаји, које ће реализовати ученици, пеофесори и родитељи:

**Наставне активности:** Обраду садржаја – наставних јединица усклађених са програмом наставних предмета, а усмерених на превенцију насиља реализоваће Стручна већа српског језика и књижевности, реторике, енглеског језика, другог страног језика и латинског језика, друштвених наука, рачунарства и информатике, биологије, географије, историје, уметности и изборних предмета. У оквиру наставе кроз дискусију, беседе или самостално ликовно изражавање и фотографију се проблематизује насиље и афирмишу позитивне вредности.

**Ваннаставне активности:** Секције **-** лингвистичка, рецитаторска, драмска, новинарска, Књижевна омладина, секција за ликовну културу, психологију, историју, географију, , биологију, физику са астрономијом, еколошка и спортске секције (стони тенис, мали фудбал, рукомет, кошарка, атлетика, одбојка);

Планинарско-скијашки излети; Црвени крст

**Културне активности:** Посете Крушевачком позоришту; Такмичење у беседништву; Обележавање Дана безбедног интернета; Дан језика; Фестивал филма страних језика; Обележавање међународног дана толеранције, Ликовни радови у различитим техникама и изложба фотографија са темом превенције насиља.

**Хуманитарне активности:** Хуманитарне акције за угрожене ученике; На крају наставне године Наставничко веће и Ученички парламент на предлог одељењских заједница проглашавају најхуманији поступак.

И ове школске године имаћемо своју Facebook страницу „Гимназија без насиља“ за информације и савете, а на сајту школе ученици и родитељи ће моћи да добију информације о активностима у превенцији насиља у школи.

**Васпитне активности, садржаји и начини за појачан васпитни рад:**

Програмом рада одељењског старешине остварују се садржаји васпитног рада са ученицима којима се успостављају правила понашања и обезбеђују механизми за њихово поштовање, промовишу се здрави стилови живота, сарадња, разумевање и помоћ вршњака. Посебно у циљу превенције насиља, на часовима одељењског старешине реализоваће се радионице које ће подстаћи развијање одељењских заједница у духу подршке, саосећања и узајамне помоћи како би се развила осетљивост сваког појединца и свест да је у школи нулта толеранција на насилно понашање.

Школа ће у сарадњи са родитељима појачати васпитни рад са ученицима који се не придржавају правила и својим понашањем угрожавају друге у остваривању њихових права. Активности у оквиру одељењске заједнице, стручни рад одељењског старешине, стручне службе и посебних тимова када је то неопходно треба да допринесу промени понашања ученика.

Превентивне активности ће бити реализоване на нивоу:

одељењских заједница, Ученичког парламента, појединачно и са групама ученика, на Стручним органима (Стручна већа, Одељењска већа, Наставничко веће), у сарадњи са Тимовима за самовредновање, стручно усавршавање и каријерно вођење, Активом за развојно планирање, на родитељским састанцима, са родитељима индивидуално и групно, на Савету родитеља.

**Интервентне активности**

У школи постоји стално праћење и евидентирање учесталости инцидентних ситуација, броја пријава и заступљености различитих облика врста и нивоа насиља (одељењски старешина, Тим за заштиту ученика од насиља). Предвиђени су поступци за рано препознавање ризика од насиља,што је пре свих одговорност одељењског старешине, предметног наставника, дежурног наставника и школског полицајца који су на часу, одмору, у ходницима или дворишту школе непосредно присутни и у ситуацији да први препознају назнаке могућег насилног понашања. Такође, кроз васпитни рад са ученицима они се оспособљавају да уочавају случајеве насилног понашања и траже помоћ одраслих, пре свих помоћ одељењског старешине.

У ситуацијама насиља спроводе се процедуре и поступци интервенције у складу са Посебним протоколом за заштиту деце и ученика од насиља, злостављања и занемаривања. Успостављен је систем ефикасне заштите ученика у случајевима насиља: саветодавни рад са ученицима који трпе насиље, који врше насиље и који су посматрачи насиља у циљу ублажавања и отклањања последица насиља и реинтеграција ученика у вршњачку групу и живот школе; појачан васпитни рад одељењског старешине у оквиру одељењске заједнице, укључивање родитеља и заједнички план деловања у спровођењу васпитних мера. Такође, саветодавни рад обухвата и родитеље ученика. Уколико је процена да је са учеником потребан озбиљнији, најчешће терапеутски рад, укључује се и спољашња заштитна мрежа. Реинтеграција ученика најефикасније се одвија кроз одељењску заједницу и укључивање у различите ваннаставне активности које су организоване у школи.

**Поступање у интервенцији:** Када се насиље догоди, а након **сазнања и заустављања насиља** (што је обавеза дежурног наставника, разредног старешине, предметног наставника и сваког запосленог у школи)и **смиривања ситуације** (раздвајање, и разговор са актерима), обаве се **консултације у школи**  (са колегом, са Тимом за заштиту ученика од насиља, са психологом, педагогом, директором и школским полицајцем), или са службама изван установе у зависности од сложености ситуације (Центар за социјални рад, Здравствени центар , Министарство унутрашњих послова). Након разјашњавања околности и анализирања чињеница врши се процена нивоа ризика за безбедност ученика и одређују поступци, процедуре и прави план заштите. О насиљу се обавезно обавештавају родитељи, са њима се договара о заштитним мерама према ученицима, организује се саветодавни рад са ученицима и родирељима у циљу оснаживања ученика за конструктивно поступање у ситуацијама насиља, а ако је потребно укључује се и спољашња заштитна мрежа (Министарство унутрашњих послова, Здравствени центар, Центар за социјални рад). Такође, предузимају се неопходне законске мере (васпитно-дисциплински поступци против ученика). План заштите подразумева временску динамику остваривања предвиђених мера, након чега се прате ефекати предузетих мера. Сви укључени у План заштите ученика подносе извештај о реализацији договорених активности након чега Тим за заштиту ученика од насиља процењује ефикасност предузетих заштитних мера.

**Евиденцију** о случајевима насиља I нивоа води одељењски старешина и о томе извештава Тим. Укполико се Тим укључује у интервенисање води се посебна евиденција (за случајеве II и III нивоа насиља). Одељењске старешине воде евиденцију о броју, облицима, врстама насилног понашања и о предузетим мерама. Тим води евиденцију на посебним листама за евиденцију насилног понашања, у записницима са састанка Тима где се одређују поступци и мере заштите. Психолог води посебну евиденцију о саветодавном раду са ученицима и родитељима. Документација се чува код Педагошко-психолошке службе.

**Извештавање** органа школе о остваривању и ефектима програма заштите реализује се у оквиру извештаја који Тим два пута годишње припрема за Наставничко веће, Савет родитеља и Школски одбор.

**Састав Тима:**

1. Биљана Пршић, проф. енглеског језика
2. Ирена Живадиновић, проф. немачког језика
3. Ивана Несторовић, проф. српског језика и књижевности
4. Бранимир Шошкић, проф, историје
5. Бранка Филиповић, проф. физичког васпитања
6. Ивана Ивковић, проф. социологије
7. Нела Бјелановић, секретар (правник)
8. Гордана Анђелковић, психолог (координатор Тима)
9. Виолета Ђорђевић, педагог
10. Биљана Дачић, директор

септембар 2017. Тим за заштиту ученика од насиља